《中秋遇雨感怀呈世泽彦直》
宋代·唐庚

初游东都年二十，清欢趁得中秋及。高阳会中酒徒集，惠和坊里绣鞍入。

蟹螯尝新左手执，鸡头未老搓玉粒。杯行到手不待揖，明月清风供一吸。

缠头不惜倾箱给，倚赖决科如俯拾。谁知得官反拘絷，此景此欢那复缉。

今岁中秋雨如泣，穷山牢落秋光湿。孤灯荧荧照书笈，屈指流年如箭急。

作者简介：唐庚，1070年～1120年在世，北宋诗人。字子西，人称鲁国先生。眉州丹棱（今属四川眉山市丹棱县）唐河乡人。哲宗绍圣（一○九四）进士（清光绪《丹棱县志》卷六），徽宗大观中为宗子博士。经宰相张商英推荐，授提举京畿常平。商英罢相，庚亦被贬，谪居惠州。后遇赦北归，复官承议郎，提举上清太平宫。后于返蜀道中病逝。